**Jackson "Jacko" Gill** (s. 20. joulukuuta 1994 Takapuna) on uusiseelantilainen kuulantyöntäjä.

Ura
---

Vuonna 2010 Gill voitti 15-vuotiaana alle 20-vuotiaiden maailmanmestaruuden työnnettyään kuuden kilogramman kuulaa 20,76 m. Hän on nuorin miespuolinen voittaja alle 20-vuotiaiden MM-kilpailuissa. Ennen häntä nuorin miesvoittaja oli Usain Bolt. Myöhemmin samana kesänä nuorten kesäolympialaisissa hän sijoittui toiseksi työnnettyään viiden kilogramman kuulalla 22,60 m.

23. huhtikuuta 2011 Gill työnsi 7,26 kilogramman painoista miesten kuulaa 20,01 metriä. Hän rikkoi 44 vuotta vanhan Les Millsin nimissä olleen Uuden-Seelannin ennätyksen. Gill on ainoa alle 17-vuotias, joka on työntänyt miesten kuulaa yli 20 metriä. Joulukuussa 2011 hän paransi Uuden-Seelannin ennätystään tulokseen 20,38 m. Ennätyksen rikkoi maaliskuussa 2014 Tomas Walsh.

Vuoden 2011 alle 18-vuotiaiden MM-kilpailuissa Gill voitti maailmanmestaruuden tuloksella 24,35 m. Hän työnsi viiden kilogramman painoista kuulaa neljä metriä pidemmälle kuin toiseksi tullut ja olisi voittanut kilpailun jokaisella työnnöllään. Vuoden 2012 alle 20-vuotiaiden MM-kilpailuissa Barcelonassa Gill voitti maailmanmestaruuden kilpailuennätyksellä 22,20 m. Hän työnsi jo karsinnassa kilpailuennätyksen 21,50 m. Loppukilpailussa ensimmäisellä kierroksella hän työnsi 21,74 m, mutta puolalainen Krzysztof Brzozowski ohitti hänet samalla kierroksella neljällä senttimetrillä. Toisella kierroksella hän työnsi 22,19 m ja voittotuloksensa hän työnsi viidennellä kierroksella. Hän ylitti 22 metriä neljästi.

Gill voitti Oseanian-mestaruuden 2014. Glasgow’n kansainyhteisön kisoissa 2014 hän sijoittui 11:nneksi. Pekingin MM-kilpailuissa 2015 hän sijoittui kahdeksanneksi. Rion olympialaisissa 2016 hän oli yhdeksäs tuloksella 20,50. Hän oli yhdeksäs myös Lontoon MM-kilpailuissa 2017 tuloksella 20,82. Hän voitti 2019 Oseanian-mestaruuden ja sijoittui Dohan MM-kilpailuissa seitsemänneksi. Vuodelle 2021 siirretyissä Tokion olympialaisissa hän oli yhdeksäs. Eugenen MM-kilpailuissa 2022 hän sijoittui seitsemänneksi. Saman vuoden Birminghamin Kansainyhteisön kisoissa hän saavutti hopeaa ennätyksellään 21,90. Budapestin MM-kilpailuissa 2023 hän oli kuudes tuloksella 21,76.

Gillin managerina toimii Les Mills ja häntä valmentaa Kirsten Hellier. Aikaisemmin häntä ovat valmentaneet isänsä Walter Gill, Didier Poppe ja Courtney Ireland. Gillin ennätys viiden kilogramman kuulalla (24,45 m) on kaikkien aikojen paras alle 18-vuotiaan tekemä tulos. Hänen kuuden kilogramman kuulaennätyksensä 23,00 m on alle 20-vuotiaiden maailmanennätys. Hän työnsi tuloksen 18. elokuuta 2013 ja paransi David Storlin nimissä ollutta ennätystä 27 senttimetrillä.

Henkilökohtaiset ennätykset
---------------------------

Lähde: WA
* Kuulantyöntö (5 kg): 24,45 (2011) **WYB**
* Kuulantyöntö (6 kg): 23,00 (2013) **WJR**
* Kuulantyöntö (7,26 kg): 22,12 (2023)

Lähteet
-------

1. ↑  Gilhooly, Daniel: Kiwi wins world junior athletics gold *stuff.co.nz*.  22.7.2010. stuff.co.nz. Viitattu 24.4.2011. (englanniksi)
2. ↑  Martin, David: Lee and Williams celebrate 100m victories - Day Three Evening session Wrap  22.7.2010. IAAF. Viitattu 24.4.2011. (englanniksi)
3. ↑  Post, Marty: Brzozowski sets Shot Put World youth best in Singapore – Youth Olympic Games, Day 5  22.8.2010. IAAF. Viitattu 24.4.2011. (englanniksi)
4. ↑  Jacko Gill smashes NZ shot-put record *stuff.co.nz*.  24.4.2011. stuff.co.nz. Viitattu 24.4.2011. (englanniksi)
5. ↑  Athletics: Gill throws career best *The New Zealand Herald*.  27.6.2014. Viitattu 24.7.2014.
6. ↑  Lille 2011 – Tulokset IAAF:n sivuilla. Viitattu 7.7.2011. (englanniksi)
7. ↑  Arcoleo, Laura: Barcelona 2012 - Event Report - Men's Shot Put Final  11.7.2012. IAAF. Viitattu 11.7.2012. (englanniksi)
8. 1 2 3 4  Jacko Gill Kansainvälinen yleisurheiluliitto.  (englanniksi)
9. 1 2  Athletics New Zealand Rankings and Records Athletics New Zealand. Viitattu 26.8.2015. (englanniksi)
10. ↑  Olympiaennätys: Ryan Crouser omaa luokkaansa Rion kuulafinaalissa  19.8.2016. Yle Urheilu. Viitattu 19.8.2016.
11. ↑  Jacko Gill *Athletes*. International Olympic Committee (IOC). Viitattu 6.9.2022. (englanniksi)
12. ↑  Walsh out of the medals *Sport*.  19.7.2022. RNZ. Viitattu 6.9.2022. (englanniksi)
13. ↑  New management structure for Jacko Gill - Sport - NZ Herald News *The New Zealand Herald*.  5.2.2014. Viitattu 26.8.2015.
14. ↑  Shot Put (5kg) Youth All Time  21.12.2011. IAAF. Viitattu 30.6.2012. (englanniksi)
15. ↑  Richardson, Daniel: Athletics: Jacko Gill breaks world junior record  18.8.2013. The New Zealand Herald. Viitattu 18.8.2013. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |